Жоба

ҚАЗАҚСТАН РЕСПУБЛИКАСЫНЫҢ КОНСТИТУЦИЯЛЫҚ

ЗАҢЫ

**«Қазақстан Республикасындағы сайлау туралы»**

**Қазақстан Республикасының Конституциялық заңына**

**өзгерістер мен толықтырулар енгізу туралы**

1-бап. «Қазақстан Республикасындағы сайлау туралы» Қазақстан Республикасының Конституциялық заңына мынадай өзгерістер мен толықтырулар енгізілсін:

1) 4-баптың 4-тармағы мынадай редакцияда жазылсын:

«4. Мыналар:

1) сотталғандығы белгіленген тәртіппен өтелмеген немесе алып тасталмаған адам;

2) сыбайлас жемқорлық қылмыс және сыбайлас жемқорлық құқық бұзушылық жасаудағы кінәсін сот заңда белгіленген тәртіппен таныған адам Қазақстан Республикасының Президенттігіне, Қазақстан Республикасы Парламентінің, мәслихаттардың депутаттығына, сондай-ақ өзге де жергілікті өзін-өзі басқару органдары мүшелігіне кандидат бола алмайды.»;

2) 10-баптың 3-тармағының төртінші бөлігі мынадай редакцияда жазылсын:

«Сайлау комиссияларының өкілеттiк мерзiмi бес жылды құрайды. Жаңадан құрылған немесе қайта құрылғаннан кейін қалыптастырылған   
әкімшілік-аумақтық бірліктерде сайлау комиссиялары мүшелерінің өкілеттік мерзімі тиісті комиссиялардың мерзімдеріне сәйкес белгіленеді.»;

3) 19-бапта:

2-1-тармақ мынадай редакцияда жазылсын:

«2-1. Мыналар:

сотталғандығы заңда белгiленген тәртiппен өтелмеген немесе алып тасталмаған адам;

сыбайлас жемқорлық қылмыс және сыбайлас жемқорлық құқық бұзушылық, сондай-ақ ауыр, аса ауыр қылмыс жасаудағы кінәсін сот заңда белгіленген тәртіппен таныған адам;

сот әрекетке қабілетсiз немесе әрекет қабілеті шектеулі деп таныған адам;

халықаралық ұйымдар мен халықаралық қоғамдық бірлестіктер, шетелдік мемлекеттік органдар, шетелдік заңды тұлғалар мен азаматтар, сондай-ақ азаматтығы жоқ адамдар тарапынан қаржыландырылатын саяси партияның немесе өзге де қоғамдық бірлестіктің ұсынысы негізінде ұсынылған және (немесе) сайланған адам сайлау комиссиясының мүшесі бола алмайды.»;

мынадай мазмұндағы 6-1-тармақпен толықтырылсын:

«6-1. Аумақтық сайлау комиссиясы мүшесінің өкілеттіктерін кәсіби тұрақты негізде жүзеге асыруы:

бала күтімі бойынша демалыста болу;

оқу демалысында болу кезеңіндегі өкілеттік мерзімі шегінде жоғары тұрған сайлау комиссиясы тоқтата тұрады.»;

7-тармақ мынадай редакцияда жазылсын:

«7. Сайлау комиссиясының мүшелері тарапынан лауазымдық өкілеттіктерін немесе осы Конституциялық заңның талаптарын бұзу анықталған кезде сайлау комиссиясы ескерту жасауға құқылы.

Өкілеттіктерін кәсіби тұрақты негізде жүзеге асыратын сайлау комиссиясы мүшелерінің лауазымдық өкілеттіктерін немесе осы Конституциялық заңның талаптарын алты ай мерзімі ішінде, өзге де сайлау комиссиясы мүшелерінің сайлау науқаны ішінде бірнеше рет бұзуы тиісті аумақтық сайлау комиссиясының немесе жоғары тұрған сайлау комиссиясының ұсынымы бойынша комиссияның құрамын қалыптастырған мәслихаттың сайлау комиссиясы мүшесінің өкілеттігін тоқтатуына алып келеді.»;

8-тармақ мынадай мазмұндағы екінші бөлікпен толықтырылсын:

«Жоғары тұрған сайлау комиссиясы уақытша бос орынға өкілеттік мерзімі тоқтатыла тұрған сайлау комиссиясының мүшесі шыққанға дейін сайлау комиссиясының мүшесін тағайындайды.»;

4) 20-бапта:

8-тармақ мынадай редакцияда жазылсын:

«8. Дауыс беру күні сайлау учаскесі дауыс беру үшін ашылған кезден бастап және сайлаушылардың дауыстарын санау кезінде дауыс беру нәтижелері анықталғанға дейін сайлау учаскесінде бір мезгілде әрбір кандидаттан немесе партиялық тізімін ұсынған саяси партиядан сенім білдірілген бір-бір адамнан, заңнамаға сәйкес уәкілетті мемлекеттік орган есепке қойған әрбір бұқаралық ақпарат құралынан бір-бір өкілден, қызметтік куәлігі мен редакцияның тапсырмасы болған кезде әрбір телеарнадан үшеуден аспайтын өкіл және Қазақстан Республикасының әрбір саяси партиясынан, өзге де аккредиттелген қоғамдық бірлестігінен, коммерциялық емес ұйымынан бір-бір байқаушыдан және шет мемлекеттер мен халықаралық ұйымдардың аудармашымен бірге жүруге құқылы байқаушылары қатысуға құқылы.»;

11-тармақ мынадай редакцияда жазылсын:

«11. Аумақтық, округтік, учаскелік сайлау комиссияларының мүшелері сайлауға дайындалу және оны өткізу кезеңінде өздерінің қалауымен комиссияның шешімі бойынша сайлауды өткізуге бөлінген қаражат есебінен ақы төлене отырып, өндірістік немесе қызметтік міндеттерін орындаудан босатылуы мүмкін.

Мемлекеттік қызметшілер болып табылатын сайлау комиссиялары мүшелерінің сайлауға дайындалу және оны өткізу кезеңінде өздерінің негізгі жалақысы сақталады.

Сайлау комиссияларының өзге де мүшелеріне осы кезеңде сайлау өткізуге бөлінген қаражат есебінен ең төмен үш жалақыны есептеумен жалақы белгіленеді.

Бұл ретте жалақыны есептеу нақты жұмыс істеген уақыт үшін жүргізіледі.

Сайлау комиссиялары мүшелерінің үстеме жұмысына, мереке және демалыс күндеріндегі жұмысына, түнгі уақыттағы еңбегіне ақы төлеу сайлау өткізуге бөлінген қаражат есебінен ең төмен үш жалақыны есептеуді негізге ала отырып жүзеге асырылады.»;

5) 20-1-баптың 1-тармағы мынадай редакцияда жазылсын:

«1. Қазақстан Республикасының он сегіз жасқа толған азаматтары саяси партиялардан, сондай-ақ өзге де аккредиттелген қоғамдық бірлестіктерден, коммерциялық емес ұйымдардан байқаушылар ретінде жіберіледі.»;

6) 23-бапта:

3-тармақ мынадай редакцияда жазылсын:

«3. Қазақстан Республикасына қарайтын әскери бөлiмдерде және сайлау күнi жүзуде жүрген кемелерде, демалыс үйлерiнде, санаторийлерде, стационарлық емдеу-профилактикалық мекемелерiнде, шалғайдағы және қатынасуы қиын аудандарда орналасқан азаматтар тұратын мекендерде, алыс мал шаруашылығы учаскелерiнде, еңбекті вахталық әдіспен ұйымдастыру орындарында, қоғамнан уақытша оқшаулауды қамтамасыз ететін арнайы мекемелерде олардың орналасқан жерi, кеменiң тiркелген порты немесе тұрған жерi бойынша тиiстi сайлау округтерiне кiретiн сайлау учаскелерi құрылуы мүмкін. Шет мемлекеттердегi Қазақстан Республикасы өкiлдiктерiнiң жанынан республиканың Сыртқы iстер министрлiгi орналасқан аумақтағы сайлау округiне қарайтын сайлау учаскелерi құрылады.»;

4-тармақ мынадай мазмұндағы екінші бөлікпен толықтырылсын:

«Осы баптың 3-тармағында көрсетілген сайлау учаскелерінің жұмыс істеу ерекшеліктері олардың өткізу режимінің ішкі тәртібі болған кезде соған сәйкес айқындалады.»;

7) 28-бапта:

3-тармақ мынадай редакцияда жазылсын:

«3. Мемлекет кандидаттарға өз бағдарламаларымен шығу үшін қаражаттың тең бөлінуіне кепілдік береді. Кандидаттарға қаражат бөлудің тәртібі мен көлемін Орталық сайлау комиссиясы айқындайды.

Президенттікке кандидаттар, Парламент Мәжілісі депутаттығына кандидаттардың партиялық тізімдерін ұсынған саяси партиялар Орталық сайлау комиссиясы ұйымдастыратын сайлау алдындағы пікірсайыстарға қатысуға құқылы.

Мәслихаттар депутаттығына кандидаттардың партиялық тізімдерін ұсынған саяси партиялар, Парламент Сенатының депутаттығына кандидаттар, сондай-ақ бірмандаттық аумақтық сайлау округтері бойынша Парламент Мәжілісі мен мәслихаттар депутаттығына кандидаттар, әкім болуға кандидаттар сайлау алдындағы пікірсайыстарға қатыса алады, оларды тиісті аумақтық сайлау комиссиялары ұйымдастыруға құқылы.

Үгіт материалдарын орналастыру ақысының мөлшері, шарттары туралы мәліметтерді жариялаған, сондай-ақ оларды тиісті сайлау комиссияларына ұсынған бұқаралық ақпарат құралдары, онлайн-платформаларды пайдаланушылар Сенат депутаттығына кандидаттар, мәслихат депутаттығына кандидаттардың партиялық тізімдерін ұсынған саяси партиялар, бірмандаттық аумақтық сайлау округтері бойынша Парламент Мәжілісі мен мәслихаттар депутаттығына және әкім болуға кандидаттар үшін тең құқықтар мен жағдайларды қамтамасыз ете отырып, сайлау алдындағы пікірсайыстарды дербес ұйымдастыруға құқылы, олардың шығыстарына ақы төлеу осы Конституциялық заңда белгіленген тәртіппен құрылатын сайлау қорларының қаражатынан жүзеге асырылады.

Орталық сайлау комиссиясы айқындайтын сайлау алдындағы пікірсайыстарды өткізудің тәртібі мен шарттары бірдей болуы және қайсыбір кандидатқа немесе саяси партияға артықшылық бермеуге тиiс.

Бұқаралық ақпарат құралдары тіркелген кандидаттарға және партиялық тізімдерді ұсынған саяси партияларға үгіт материалдарын жариялау үшін эфир уақытын, баспасөз бетінен орынды шарттық негізде береді.

Өздерінің интернет-ресурстарын, онлайн-платформалардағы аккаунттарын пайдаланатын саяси партиялар мен кандидаттарды қоспағанда, онлайн-платформаларды пайдаланушылар тіркелген кандидаттарға және партиялық тізімдерді ұсынған саяси партияларға үгіт материалдарын жариялау үшін ақпарат көлемін шарттық негізде береді.

Үгіт материалдарын жариялау үшін шарттың талаптары қайсыбір кандидатқа, саяси партияға артықшылық бермеуге тиіс.

Шарттық негізде ұсынылған үгіт материалдарын орналастыру ақысының мөлшері, шарттары туралы мәліметтерді тиісті бұқаралық ақпарат құралы, онлайн-платформаны пайдаланушы сайлау алдындағы үгітті жүргізу басталғанға дейін бес күннен кешіктірмей хабарлауға және жариялауға, сондай-ақ олар Президентті және партиялық тізімдер бойынша Парламент Мәжілісі депутаттарын сайлау кезінде Орталық сайлау комиссиясына, Парламент Сенаты, бірмандаттық аумақтық сайлау округтері бойынша Парламент Мәжілісінің депутаттарын, мәслихаттар депутаттарын, әкімдерді және өзге де жергiлiктi   
өзiн-өзi басқару органдарының мүшелерiн сайлау кезiнде өзге де аумақтық сайлау комиссияларына ұсынылуға тиіс.

Орталық және аумақтық сайлау комиссияларының   
интернет-ресурстарында бұқаралық ақпарат құралдары,   
онлайн-платформаларды пайдаланушылар ұсынған үгіт материалдарын орналастыру ақысының мөлшері, шарттары туралы мәліметтер орналастырылады. Шарттық негізде эфир уақытын, баспасөз бетінен орын және ақпарат көлемін беретін бұқаралық ақпарат құралдары, онлайн-платформаларды пайдаланушылар үгіт материалдарын орналастыру ақысының мөлшері, шарттары туралы мәліметтер жарияланғанға дейін кандидаттардың, партиялық тізімдерді ұсынған саяси партиялардың үгіт материалдарын орналастыруды, таратуды жүзеге асыра алмайды.

Сайлау алдындағы үгіт кезеңінде кандидаттардың, партиялық тізімдерді ұсынған саяси партиялардың сайлау алдындағы үгітіне байланысты мерзімді баспасөз басылымының таралымы барлық кандидат, партиялық тізімдерді ұсынған саяси партия үшін бірдей болуға тиіс.

Кандидаттардың, партиялық тізімдерді ұсынған саяси партиялардың біріне бұқаралық ақпарат құралы, онлайн-платформаны пайдаланушы шарттық негізде үгіт материалдарын орналастыруға берген келісім басқа кандидаттарға, партиялық тізімдерді ұсынған саяси партияларға үгіт материалдарын орналастыруға келісім беру болып табылады.

Кандидаттардың және партиялық тізімдерді ұсынған саяси партиялардың бұқаралық ақпарат құралдарына, онлайн-платформаларға шығу кезектілігі жазбаша жолданымдардың келіп түсу ретімен не егер жолданымдар бір мезгілде келіп түссе, жеребе бойынша белгіленеді.

Кандидаттардың және партиялық тізімдерді ұсынған саяси партиялар өкілдерінің телевизия мен радиода сөйлеп жатқан сөздерiн бөлуге және сөйлеген сөздерiнен кейін бірден, сондай-ақ баспасөз басылымдарындағы сөздерiнен кейін сол нөмiрде түсiнiктеме жасауға тыйым салынады.»;

5-тармақ мынадай редакцияда жазылсын:

«5. Тиісті сайлау комиссиялары партиялық тізімдер бойынша дауысқа түсетiн кандидаттардан басқа кандидаттарға плакаттар, үнпарақтар, ұрандар мен өзге де үгіт материалдарын басып шығару үшiн бiрдей сомада ақша бөледi. Барлық үгіт материалында осы материалдарды шығарған ұйым (баспа материалдары бойынша олардың басылған жері және таралымы), тапсырыс берген тұлғалар, қандай қаражаттан ақысы төленгені туралы мәліметтер болуға тиіс. Үгіт материалдарын Қазақстан Республикасы аумағының шегінен тыс жерлерде дайындауға, анонимдік үгіт материалдарын таратуға, сондай-ақ ағымдағы науқанға дайындалмаған материалдарды пайдалануға тыйым салынады.

Егер онлайн-платформаларды пайдаланушылар үгіт материалдарын шарттық негізде дайындаса, осы тармақтың онлайн-платформаларға қатысты талаптары қолданылады.»;

8) 31-баптың 4-тармағы мынадай редакцияда жазылсын:

«4. Сенiм білдiрiлген адам Қазақстан Республикасының он сегіз жасқа толған азаматы болуға тиiс, ол Президенттікке, Парламент, мәслихаттар депутаттығына, әкім болуға, өзге де жергілікті өзін-өзі басқару органдарының мүшелеріне кандидат**,** Сенат депутатын сайлау кезiнде мәслихат депутаты, қандай да бiр сайлау комиссиясының мүшесi, саяси мемлекеттiк қызметшi лауазымындағы адам болмауға тиiс.»;

9) 32-баптың 1-тармағы мынадай редакцияда жазылсын:

«1. Дауыс беру күні және оның қарсаңындағы күнi кез келген сайлау алдындағы үгiтке тыйым салынады.»;

10) 33-баптың 3-тармағы мынадай редакцияда жазылсын:

«3. Халықаралық ұйымдар мен халықаралық қоғамдық бiрлестiктер, шетелдiк мемлекеттiк органдар, шет елдердiң заңды тұлғалары мен азаматтары, сондай-ақ азаматтығы жоқ адамдар тарапынан республикадағы сайлауды қаржыландыруға, олардың республикадағы сайлауды қаржыландыруға қандай да болмасын тiкелей немесе жанама түрде қатысуына тыйым салынады.»;

11) 34-бапта:

1-тармақ мынадай редакцияда жазылсын:

«1. Президентті, Парламент депутаттарын, мәслихаттар депутаттарын және әкімдерді сайлауда кандидаттардың сайлау алдындағы үгiтiн осы Конституциялық заңда белгiленген тәртiппен құрылатын сайлау қорлары қаражатынан қаржыландыруға болады.»;

мынадай мазмұндағы 1-1-тармақпен толықтырылсын:

«1-1. Кандидаттардың, партиялық тізімдерді ұсынған саяси партиялардың сайлау қорларынан тыс қаржыландыруды немесе өзге де материалдық көмекті тартуына тыйым салынады.»;

3-және 4-тармақтар мынадай редакцияда жазылсын:

«3. Сайлау қорлары мынадай көздерден:

1) кандидаттардың жеке қаражатынан, саяси партиялардың қаражатынан;

2) кандидатқа оны ұсынған республиканың қоғамдық бiрлестiгi бөлген қаражаттан;

3) Республика азаматтары мен ұйымдарының ерiктi қайырмалдықтарынан құралады. Мемлекеттiк органдар мен ұйымдардың, жергiлiктi өзiн-өзi басқару органдарының, қайырымдылық ұйымдарының, дiни бiрлестiктердiң, өздерiнiң жарғылық капиталына шетелдiк қатысушысы бар қазақстандық заңды тұлғалардың ерiктi қайырмалдықтарына, сондай-ақ жеке және заңды тұлғалардың анонимдiк қайырмалдықтарына тыйым салынады.

4. Сайлау қорларына заңды жолмен алынған қаражат қана жіберілуі мүмкін. Қорға түскен жалпы ақша сомасы мен ерікті қайырмалдықтардың сомасы, оның көзі және сайлау алдындағы үгітке жұмсалған шығыстар туралы ақпаратты сайлау қорытындылары жарияланғаннан кейін бес жұмыскүн ішінде:

Президент, Парламент Мәжілісі депутаттарының сайлауы кезiнде Орталық сайлау комиссиясы;

Парламент Сенаты депутаттарының сайлауы кезiнде – облыстық, республикалық маңызы бар қалалардың және астананың сайлау комиссиялары;

мәслихаттар депутаттарының және әкімдердің сайлауы кезінде – аумақтық сайлау комиссиялары бұқаралық ақпарат құралдарында жариялайды.»;

6-тармақ мынадай редакцияда жазылсын:

«6. Сайлау қорын құрайтын ақша қаражаты кандидат, партиялық тiзiм тiркелгеннен кейiн тиiстi сайлау комиссиясының жазбаша ақпараты негізінде кандидаттармен, саяси партиялармен Орталық сайлау комиссиясы айқындаған банктерде арнаулы уақытша шоттарға аударылады. Аталған шот бойынша кiрiс есептелмейді және төленбейдi. Осы Конституциялық заңда аталған мақсаттар үшiн сайлау қорының қаражатына иелiк ету құқығы кандидатқа және партиялық тiзiмдердi ұсынған саяси партияларға ғана тиесілі. Банктер тиiстi сайлау комиссиясына арнаулы уақытша шотқа қаражаттың келiп түсуі және олардың жұмсалуы туралы апта сайын есеп бередi. Тиiстi сайлау комиссиясының сұрау салуы бойынша сол бір мәлiметтер жиырма төрт сағаттың ішiнде берiледi. Арнаулы уақытша шот ашу, сайлау қорларының қаражатын жұмсау тәртiбiн және тиісті банк мекемесін Орталық сайлау комиссиясы айқындайды.»;

10-тармақ мынадай редакцияда жазылсын:

«10. Кандидаттың, партиялық тiзiмiн ұсынған саяси партияның осы баптың 1-8-тармақтарында белгiленген қағидаларды, сондай-ақ Орталық сайлау комиссиясы белгiлеген сайлау қорлары қаражатын жұмсау тәртібін   
бұзуы – кандидатты, партиялық тiзiмдi тiркеу туралы шешiмнiң күшiн жоюға, ал сайлау өткiзiлгеннен кейiн кандидаттың Президент, Парламент депутаты, мәслихат депутаты, әкім, өзге де жергілікті өзін-өзі басқару органының мүшесі ретiнде тiркелуiне дейін тиiстi аумақ немесе округ бойынша сайлауды жарамсыз деп тануға алып келеді.»;

12) 43-бапта:

3-1-тармақтың екінші бөлігі мынадай редакцияда жазылсын:

«Тасымалданатын сайлау жәшiктерi бірінші кезек – кезегiмен ашылады. Тасымалданатын сайлау жәшiгіндегі бюллетеньдердің саны дауыс беруге арналған үй-жайдан тыс жерде дауыс беру мүмкiндiгiн жасау туралы жазбаша өтiніштердiң санына сәйкес келуге тиіс. Егер тасымалданатын сайлау жәшiгiнде белгiленген үлгідегі сайлау бюллетеньдерi жазбаша өтініштердегі саннан артық болып шықса, онда бұл жәшіктегі сайлау бюллетеньдері тиісті сайлаулар бойынша жарамсыз деп танылады. Бұл жағдайда тасымалданатын сайлау жәшігінен алынған тиісті сайлау бюллетеньдерiнiң жарамсыз деп танылғаны туралы акт жасалады, онда сонымен бiрге осы тасымалданатын жәшiктiң көмегiмен дауыс беруге арналған үй-жайдан тыс жерде дауыс берудi өткiзген комиссия мүшелерiнiң тегi, аты, әкесiнiң аты көрсетiледi. Дауыс беруге арналған тасымалданатын жәшiктер ашылғаннан кейiн тұрақты жәшiктер ашылады.»;

8-1-тармақтың бірінші бөлігі мынадай редакцияда жазылсын:

«8-1. Сайлау округi бойынша дауыс беру нәтижелерi туралы хаттаманың көшiрмесi жалпыжұрттың танысуы үшiн округтік сайлау комиссиясының үй жайында ілінедi және үй-жайда үш күн бойы тұрады.»;

13) 50-баптың 2-тармағы мынадай мазмұндағы 11-1) және   
14-1) тармақшалармен толықтырылсын:

«11-1) сайлау алдындағы пікірсайыстарды өткізу тәртібі мен шарттарын бұзған;»:

«14-1) сайлау қорларынан тыс қаржыландыру тарту немесе өзге де материалдық көмекті қабылдау; »;

14) 56-баптың 4-тармағы мынадай редакцияда жазылсын:

«4. Әрбiр қол қою парағының рет нөмiрi болуға тиiс және оған кандидаттың тегi, аты және әкесiнiң аты, оның сенiм бiлдiрген адамының жеке қолы, қол жинаушы адамның тегi, аты және әкесiнiң аты, қол жинау жүргiзiлетін елдi мекеннiң атауы, сондай-ақ қол қоятын адамдар туралы мынадай мәлiметтер бар бағандар:

1) тегi, аты және әкесiнiң аты (егер жеке басын куәландыратын құжатта көрсетілсе);

2) жеке сәйкестендіру нөмірі;

3) жеке басын куәландыратын құжаттың нөмiрi мен сериясы;

4) туған күнi, айы және жылы;

5) тұрғылықты немесе уақытша тұратын жерiнiң мекенжайы;

6) жеке қолы енгiзiлуге тиiс.»;

1) 65-бапта:

2-тармақ мынадай редакцияда жазылсын:

«2. Республика Президенті болып:

1) дауыс беруге қатысқан сайлаушылардың елу пайыздан астам дауысын жинаған;

2) қайта дауыс беру кезінде басқа кандидатпен салыстырғанда дауыс беруге қатысқан сайлаушылардың көбірек дауыс санын жинаған кандидат сайланған болып саналады.»;

16) 69-бапта:

1-тармақтың 3) тармақшасының орыс тіліндегі мәтініне өзгеріс енгізіледі, қазақ тіліндегі мәтін өзгермейді;

4-тармақтың орыс тіліндегі мәтініне өзгеріс енгізіледі, қазақ тіліндегі мәтін өзгермейді;

17) 72-баптың 4-тармағы мынадай редакцияда жазылсын:

«4. Әрбiр қол қою парағында рет нөмірi мен кандидаттың және қол жинаушы адамның тегi, аты және әкесiнiң аты, кандидаттың жеке қолы, сондай-ақ өз қолдарын қоятын таңдаушылар жайында мынадай мәлiметтердi бiлдiретiн бағандар:

1) тегi, аты және әкесiнiң аты (егер жеке басын куәландыратын құжатта көрсетілсе);

2) жеке сәйкестендіру нөмірі;

3) жеке басын куәландыратын құжаттың нөмірі;

4) өзi депутаты болып табылатын мәслихат;

5) туған күнi, айы және жылы;

6) тұрғылықты мекенжайы;

7) жеке қолы болуға тиiс.»;

18) 73-баптың 2-тармағының бірінші бөлігі мынадай редакцияда жазылсын:

«2. Сенат депутаттығына кандидат тiркелгенге дейiн және оның Конституция мен осы Конституциялық заң қоятын талаптарға сәйкестiгi тексерiлгеннен кейiн, сондай-ақ оны қолдап жиналған қолдар тексерiлгеннен кейiн Орталық сайлау комиссиясының шотына заңнамада белгiленген ең төменгi жалақының он бес еселенген мөлшерiнде сайлау жарнасын енгiзедi. Кандидат сайлау қорытындылары бойынша Парламент Сенатының депутаты болып сайланған немесе дауыс беру қорытындылары бойынша кандидат дауыс беруге қатысқан таңдаушылар даусының кемінде бес пайызын алған жағдайларда, сондай-ақ кандидат қайтыс болған жағдайда енгізілген жарна кандидатқа қайтарылады. Қалған жағдайлардың барлығында енгізілген жарна қайтарылмайды және республикалық бюджет кірісіне алынады.»;

19) 80-баптың 1-тармағының орыс тіліндегі мәтініне өзгеріс енгізіледі, қазақ тіліндегі мәтін өзгермейді;

20) 85-бапта:

1-тармақтың 3) тармақшасында орыс тіліндегі мәтінге өзгеріс енгізіледі, қазақ тіліндегі мәтін өзгермейді;

4-тармақтың орыс тіліндегі мәтініне өзгеріс енгізіледі, қазақ тіліндегі мәтін өзгермейді;

21) 87-баптың 2-тармағы мынадай мазмұндағы төртінші бөлікпен толықтырылсын:

«Ешкім бір сайлау округінен артық сайлау округінде кандидат болып ұсыныла алмайды. Бір адам бір мезгілде Мәжіліс пен Мәслихаттың бірмандаттық округтері бойынша кандидат ретінде өзін ұсына алмайды.»;

22) 94-бапта:

1-тармақ мынадай редакцияда жазылсын:

«1. Учаскелік сайлау комиссиясы дауыс беру нәтижелері бойынша дауыс беру хаттамасын жасайды, ол дереу тиісті аумақтық сайлау комиссиясына жіберіледі.»;

мынадай мазмұндағы 1-1-тармақпен толықтырылсын:

«1-1. Учаскелік сайлау комиссиялары хаттамаларының негізінде тиісті аумақтық сайлау комиссиялары дауыс беру нәтижелері туралы хаттама жасайды, оған комиссия төрағасы мен мүшелері қол қояды және ол дауыс берілген күннен бастап екі күннен аспайтын мерзімде тиісті аумақтық немесе округтік сайлау комиссияларына жіберіледі.»;

2-тармақ мынадай редакцияда жазылсын:

«2. Тиісті аумақтық немесе округтік сайлау комиссиялары дауыс беру нәтижелері туралы хаттама жасайды, оған комиссия төрағасы мен мүшелері қол қояды және ол дауыс берілген күннен бастап үш күннен аспайтын мерзімде Орталық сайлау комиссиясына жіберіледі.»;

23) 103-баптың 6-тармағы мынадай мазмұндағы екінші бөлікпен толықтырылсын:

«Бір адам Мәжіліс пен Мәслихаттың бірмандаттық округтері бойынша кандидат ретінде өзін бір мезгілде ұсына алмайды.»;

24) 104 баптың 1-1-тармағының екінші бөлігі мынадай редакцияда жазылсын:

«Мәслихат депутаттығына кандидат тіркелгенге дейін және оның Конституциямен және осы Конституциялық заңмен қойылатын талаптарға сәйкестігі тексерілгеннен кейін жергілікті атқарушы органдардың шотына Қазақстан Республикасының заңнамасында белгіленген ең төмен жалақының бес еселенген мөлшерінде сайлау жарнасын енгізеді. Енгізілген жарна, егер сайлау қорытындылары бойынша кандидат мәслихат депутаты болып сайланса немесе дауыс беру қорытындылары бойынша кандидат дауыс беруге қатысқан сайлаушылар даусының кемінде бес пайызын жинаса, сондай-ақ кандидат қайтыс болған жағдайда, кандидатқа қайтарылады. Қалған барлық жағдайда енгізілген жарна қайтарылуға жатпайды және республикалық бюджет кірісіне айналдырылады.»

25) 108-баптың 2 және 3-тармақтары мынадай редакцияда жазылсын:

«2. Аудандық, қалалық сайлау комиссиялары дауыс беру нәтижелері бойынша округтік сайлау комиссияларының хаттамалары негізінде сайлау күнінен бастап екі күн мерзімнен кешіктірмей аудандық және қалалық мәслихаттарға депутаттар сайлауының дауыс беру нәтижелерін белгілейді.

3. Аудандық, қалалық, қаладағы аудандық, округтік сайлау комиссиялары жоғары тұрған сайлау комиссияларына облыстардың, республикалық маңызы бар қалалардың және астананың мәслихаттары депутаттарын сайлау барысында дауыс беру нәтижелері бойынша учаскелік сайлау комиссияларының хаттамаларын дереу жібереді.

Облыстық, республикалық маңызы бар қалалардың және астананың сайлау комиссиялары көрсетілген хаттамалардың негізінде сайлау күнінен бастап екі күннен аспайтын мерзімде облыстардың, республикалық маңызы бар қалалардың және астананың мәслихаттарына депутаттарды сайлауға дауыс беру нәтижелерін белгілейді.»;

26) 113-1-баптың 3-тармағы мынадай редакцияда жазылсын:

«3. Әкімді сайлауды тиісті аумақтық сайлау комиссиясы әкімнің өкілеттіктері мерзімінен бұрын тоқтатылған күннен бастап бір ай ішінде немесе тиісті әкімшілік-аумақтық бірлік құрылған, шекаралары өзгерген (қосылған, бөлініп шыққан немесе бөлінген) күннен бастап екі ай ішінде тағайындайды және тағайындалған күннен бастап аудан, облыстық маңызы бар қала әкімі   
үшін – елу күн ішінде, аудандық маңызы бар қала, ауыл, кент, ауылдық округ әкімі үшін – қырық күн ішінде өткізіледі.»;

27) 113-3-баптың 4-тармағы мынадай мазмұндағы екінші бөлікпен толықтырылсын:

Бір адам бір мезгілде мәслихат депутаттығына және әкім лауазымына, сондай-ақ әртүрлі сайлау округтері бойынша әкім лауазымына кандидат ретінде ұсыныла алмайды.

28) 113-4-бапта:

1-тармақ мынадай редакцияда жазылсын:

«1. Әкім болуға кандидат өзін-өзі ұсынған жағдайда сайлау округінің елді мекендерінің (әкімшілік-аумақтық бірлігінің) ол болған жағдайда кемінде жартысын тең дәрежеде білдіретін тиісті сайлау округінің дауыс беруге құқығы бар сайлаушыларының жалпы санының кемінде бір пайыз дауысымен қолдау табуға тиіс.»;

5-тармақ мынадай мазмұндағы 1-1) тармақшамен толықтырылсын:

«1-1) жеке сәйкестендіру нөмірі;»;

29) 113-6-баптың 2-тармағы мынадай редакцияда жазылсын:

«2. Кандидатты ұсынған саяси партияның тиісті филиалының (өкілдігінің) жоғары басшы органы немесе жоғары тұрған әкім тіркелген күнінен бастап және дауыс беру күніне екі күн қалғанда кандидатты ұсыну туралы өз шешімінің күшін жоя алады, бұл туралы кандидатқа хабарлайды және кандидатты ұсыну туралы шешімнің күшін жою туралы өтінішті тиісті аумақтық сайлау комиссиясына жібереді, ол осының негізінде кандидатты тіркеуді жүргізбейді не кандидатты тіркеу туралы шешімнің күшін жояды.»;

30) 113-9, 113-10, 113-11, 113-12-баптар мынадай редакцияда жазылсын:

«113-9-бап. Әкімді сайлау кезінде қайта дауыс беру, әкімді қайталама сайлау

1. Егер кандидаттар бірдей ең көп дауыс санын жинаса, аумақтық сайлау комиссиясы қайталама дауыс беруді өткізу туралы шешім қабылдайды.

2. Қайталама дауыс беру тиісті аумақтық сайлау комиссиясы белгілеген мерзімдерде, бірақ бір айдан аспайтын мерзімде сол бір сайлау учаскелерінде және осы Конституциялық заңның талаптарын сақтай отырып, бастапқы сайлауды өткізу үшін жасалған сайлаушылардың сол бір тізімдері бойынша өткізіледі. Қайталама дауыс беруді өткізу туралы бұқаралық ақпарат құралдарында хабарланады.

3. Егер сайлау жарамсыз деп танылса, аумақтық сайлау комиссиясы қайталама сайлау өткізу туралы шешім қабылдайды.

4. Қайталама сайлау бастапқы сайлаудан кейін бір ай мерзімінен кешіктірілмей өткізіледі.

Қайталама сайлау кезінде жүзеге асыру көзделген сайлау іс-шаралары осы Конституциялық заңға сәйкес аумақтық сайлау комиссиясы айқындайтын мерзімдерде өткізіледі.

113-10-бап. Әкім болуға кандидаттың сайлау қорының мөлшері

1. Саяси партия ұсынған аудан (облыстық маңызы бар қала) әкімі болуға кандидаттың сайлау қоры:

1) жалпы сомасы заңнамада белгіленген ең төменгі жалақы мөлшерінен елу еседен аспауға тиіс саяси партияның меншікті қаражатынан;

2) жалпы сомасы заңнамада белгіленген ең төменгі жалақы мөлшерінен жүз еседен аспауға тиіс Қазақстан Республикасының азаматтары мен ұйымдарының ерікті қайырмалдықтарынан құралады.

Жеке тұлғаның ерікті қайырмалдықтарының шекті мөлшері жиынтығында Қазақстан Республикасының заңнамасында белгіленген ең төменгі жалақы мөлшерінен бес еседен және Қазақстан Республикасы заңды тұлғасының ерікті қайырмалдықтарының шекті мөлшері жиынтығында он бес еседен аспауға тиіс.

2. Аудан (облыстық маңызы бар қала) әкіміне өзін-өзі ұсыну жолымен ұсынылған, сондай-ақ жоғары тұрған әкім ұсынған кандидаттың сайлау қоры:

1) жалпы сомасы Қазақстан Республикасының заңнамасында белгіленген ең төменгі жалақы мөлшерінен елу еседен аспауға тиіс кандидаттың өз қаражатынан;

2) жалпы сомасы Қазақстан Республикасының заңнамасында белгіленген ең төменгі жалақы мөлшерінен жүз еседен аспауға тиіс Қазақстан Республикасының азаматтары мен ұйымдарының ерікті қайырмалдықтарынан құралады.

Жеке тұлғаның ерікті қайырмалдықтарының шекті мөлшері жиынтығында Қазақстан Республикасының заңнамасында белгіленген ең төменгі жалақы мөлшерінен бес еседен және Қазақстан Республикасының заңды тұлғасының ерікті қайырмалдықтарының шекті мөлшері жиынтығында он бес еседен аспауға тиіс.

3. Саяси партия ұсынған аудандық маңызы бар қала, ауыл, кент, ауылдық округ әкімі болуға кандидаттың сайлау қоры:

1) жалпы сомасы заңнамада белгіленген ең төмен жалақы мөлшерінен жиырма бес еседен аспауға тиіс саяси партияның меншікті қаражатынан;

2) Қазақстан Республикасының азаматтары мен ұйымдарының жалпы сомасы заңнамада белгіленген ең төмен жалақы мөлшерінен елу еседен аспауға тиіс ерікті қайырмалдықтарынан құралады.

Жеке тұлғаның ерікті қайырмалдықтарының шекті мөлшері жиынтығында Қазақстан Республикасының заңнамасында белгіленген ең төмен жалақы мөлшерінен екі еседен және Қазақстан Республикасының заңды тұлғасының ерікті қайырмалдықтарының шекті мөлшері жиынтығында он еседен аспауға тиіс.

4. Аудандық маңызы бар қала, ауыл, кент, ауылдық округ әкімі болуға  
өзін-өзі ұсыну тәртібімен ұсынылған, сондай-ақ жоғары тұрған әкім ұсынған кандидаттың сайлау қоры:

1) кандидаттың жалпы сомасы Қазақстан Республикасының заңнамасында белгіленген ең төмен жалақы мөлшерінен жиырма бес еседен аспауға тиіс меншікті қаражатынан;

2) Қазақстан Республикасының азаматтары мен ұйымдарының жалпы сомасы Қазақстан Республикасының заңнамасында белгіленген ең төмен жалақы мөлшерінен елу еседен аспауға тиіс ерікті қайырмалдықтарынан құралады.

Жеке тұлғаның ерікті қайырмалдықтарының шекті мөлшері жиынтығында Қазақстан Республикасының заңнамасында белгіленген ең төмен жалақы мөлшерінен екі еседен және Қазақстан Республикасының заңды тұлғасының ерікті қайырмалдықтарының шекті мөлшері жиынтығында он еседен аспауға тиіс.

113-11-бап. Әкімді сайлау қорытындыларын анықтау және жариялау

1. Сайлау қорытындылары учаскелік сайлау комиссияларының хаттамалары негізінде тиісті аумақтық сайлау комиссиясының отырысында сайлаудан кейін үш күн мерзімнен кешіктірілмей анықталады.

Сайлау қорытындылары туралы хаттама жасалады, оған тиісті аумақтық сайлау комиссиясының төрағасы мен мүшелері қол қояды.

2. Басқа кандидаттармен салыстырғанда дауыс беруге қатысқан сайлаушылардың ең көп дауыс санын жинаған кандидат әкім болып сайланды деп есептеледі.

3. Сайлау қорытындыларын анықтау мен жариялаудың өзге де мәселелері осы Конституциялық заңның Жалпы бөлігінде белгіленген қағидаларға сәйкес шешіледі.

113-12-бап. Әкімді тіркеу

1. Тиісті аумақтық сайлау комиссиясы учаскелік сайлау комиссияларының хаттамалары негізінде сайлау өткізілген күннен бастап жеті күн мерзімде сайланған әкімдерді тіркейді.

2. Егер сайлау барысында немесе дауыстарды санау кезінде не сайлау нәтижелерін айқындау кезінде осы Конституциялық заңды бұзу орын алса, тиісті аумақтық сайлау комиссиясы учаскелік сайлау комиссиясының ұсынуы немесе азаматтардың жолданымдары бойынша әкімді сайлауды жарамсыз деп тани алады және әкімді тіркеуден бас тарта алады. Бұл ретте тиісті аумақтық сайлау комиссиясының осы шешіміне қабылданған күнінен бастап бес күн ішінде кандидаттар сотқа не жоғары тұрған сайлау комиссиясына шағым жасай алады, олар бес күн мерзімде шешім қабылдайды.»;

31) 13-2-тарау мынадай редакцияда жазылсын:

«13-2-тарау. Бірмандаттық аумақтық сайлау округтері бойынша сайланған Парламент Мәжілісі мен мәслихаттар депутаттарын кері шақырып алу

113-13-бап. Бірмандаттық аумақтық сайлау округі бойынша сайланған депутатты кері шақырып алуға бастама жасау

1. Сайлаушылардың сенімін жоғалту, оның ішінде сайлау алдындағы бағдарламаны орындамауға байланысты сенімін жоғалту бірмандаттық аумақтық сайлау округі бойынша сайланған депутатты кері шақырып алу үшін бастама жасауға негіз болып табылады.

2. Бірмандаттық аумақтық сайлау округі бойынша сайланған депутатты кері шақырып алуға бастама жасау депутат жұмыс істеген бірінші жыл және соңғы жыл ішінде қолданыла алмайды.

Бірмандаттық аумақтық сайлау округі бойынша сайланған депутатты кері шақырып алуға қайта бастама жасауды депутаттың мандаты сақталатын, дауыс беру қорытындылары жарияланған кезден бастап бір жыл өткенге дейін қолдануға болмайды.

3. Бірмандаттық аумақтық сайлау округі бойынша сайланған депутатты кері шақырып алуға бастама жасау құқығы тиісті бірмандаттық аумақтық сайлау округінің сайлаушыларына тиесілі.

113-14-бап. Бірмандаттық аумақтық сайлау округі бойынша сайланған депутатты кері шақырып алуға бастама жасау және бастамашы топты қалыптастыру тәртібі

1. Тиісті бірмандаттық аумақтық сайлау округінің сайлаушысы тиісті аумақтық сайлау комиссиясына бірмандаттық аумақтық сайлау округі бойынша сайланған депутатты кері шақырып алу туралы өтінішпен осындай кері шақырып алуға бастама жасау негіздерін баяндай отырып жүгінеді.

2. Сайлау комиссиясы осы Конституциялық заңның   
113-15-бабының және осы баптың 1-тармағының талаптарына сәйкестігі тұрғысынан өтінішті қарап, үш күннен кешіктірмей бастамашыны және жоғары тұрған комиссияны өтінішті тіркеу не тіркеуден бас тарту туралы хабардар етеді.

Өтінішті тіркеуден бас тарту туралы шешім қабылданған күннен бастап он күн ішінде бас тарту бойынша сотқа шағым жасалуы мүмкін.

3. Аумақтық сайлау комиссиясы бірмандаттық аумақтық сайлау округі бойынша сайланған депутатты кері шақырып алу бойынша қол жинау үшін қол қою парақтарын өзінің интернет-ресурсында орналастырады, олардың нысанын Орталық сайлау комиссиясы белгілейді.

113-15-бап. Қол жинау тәртібі мен мерзімдері

1. Бірмандаттық аумақтық сайлау округі бойынша сайланған депутатты кері шақырып алу үшін азаматтардың қолын жинауды бастамашы тиісті аумақтық сайлау комиссиясында өтініш тіркелген күннен бастап күнтізбелік отыз күн ішінде ұйымдастырады.

2. Қол жинау мерзімі аяқталғаннан кейін:

1) қойылған қолдар саны тиісті бірмандаттық аумақтық сайлау округі сайлаушыларының жалпы санының он пайызынан астам болған кезде бастамашы қол қою парақтарын тиісті сайлау комиссиясына ұсынады;

2) қойылған қолдар саны тиісті бірмандаттық аумақтық сайлау округі сайлаушыларының жалпы санының он пайызына жетпеген не тиісті сайлау комиссияларына қол қою парақтары ұсынылмаған кезде тиісті сайлау комиссиясы қол қою парақтарын жарамсыз деп тану, бірмандаттық аумақтық сайлау округі бойынша сайланған депутатты кері шақырып алу жөніндегі қызметті тоқтату туралы шешім қабылдайды.

Тиісті сайлау комиссиялары құжаттандыру және паспорттар мен жеке куәліктер беру жөніндегі уәкілетті органның жұмыскерлерін тарта отырып, қол қою парақтарындағы осы бірмандаттық аумақтық сайлау округі азаматтары қолының және тұрғылықты жерінің анықтығын он күн ішінде тексереді.

3. Әрбір азамат қол қою парағына бір рет қана қол қоюға құқылы. Азаматтың қолы оның тегі, аты, әкесінің аты (егер жеке басын куәландыратын құжатта көрсетілген болса), тіркеу орны, жеке басын куәландыратын құжаттың деректері және параққа қол қою күні толық көрсетіле отырып толықтырылады.

4. Белгіленбеген үлгідегі қол қою парақтары жарамсыз болып табылады.

Осы баптың талаптары бұзыла отырып толтырылған қол қою парақтары дауыстарды санау кезінде есепке алынбайды.

113-16-бап. Дауыс беруді өткізу тәртібі мен мерзімдері

1. Ұсынылған қол қою парақтары осы Конституциялық заңның   
113-15-бабының талаптарына сәйкес келген кезде тиісті сайлау комиссиясы анықтығын тексеру мерзімі өткен соң бір күннен кешіктірмей бірмандаттық аумақтық сайлау округі бойынша сайланған депутатты кері шақырып алу бойынша дауыс беруді өткізу туралы шешім қабылдайды.

2. Тиісті сайлау комиссиясы дауыс беруді өткізу туралы шешім қабылданған кезден бастап үш жұмыс күнінен кешіктірмей, бірмандаттық аумақтық сайлау округі бойынша сайланған депутатқа оны кері шақырып алу бойынша дауыс беруді өткізу туралы хабарлама жібереді.

3. Бірмандаттық аумақтық сайлау округі бойынша сайланған депутатты кері шақырып алу бойынша дауыс беру дауыс беруді тағайындау туралы шешім қабылданған күннен бастап екі ай ішінде өткізіледі.

4. Тиісті сайлау комиссиясы дауыс беруді өткізу туралы шешім қабылданған кезден бастап бірмандаттық аумақтық сайлау округі бойынша сайланған депутатқа және оны кері шақырып алу бастамашысына:

бірмандаттық аумақтық сайлау округі бойынша сайланған Парламент Мәжілісінің депутатын кері шақырып алуға қатысты үгіт жүргізу құқығын күнтізбелік бес күн ішінде;

бірмандаттық аумақтық сайлау округі бойынша сайланған мәслихат депутатын кері шақырып алуға қатысты үгіт жүргізу құқығын күнтізбелік үш күн ішінде береді.

113-17-бап. Бірмандаттық аумақтық сайлау округі бойынша сайланған депутатты кері шақырып алу бойынша дауыс беру тәртібі

1. Бірмандаттық аумақтық сайлау округі бойынша сайланған депутатты кері шақырып алу дауыс беруді өткізу арқылы жүзеге асырылады.

2. Дауыс беру осы бапта көзделген ерекшеліктер ескеріле отырып, депутаттарды сайлау сияқты тәртіппен өткізіледі.

3. Егер дауыс беруге тиісті бірмандаттық аумақтық сайлау округі сайлаушыларының кемінде үштен бірі қатысса, дауыс беру өткізілді деп есептеледі.

4. Егер дауыс беруге қатысқан сайлаушылардың елу пайызынан астамы бірмандаттық аумақтық сайлау округі бойынша сайланған депутатты кері шақырып алуға дауыс берсе, ол кері шақырып алынды деп есептеледі.

5. Бірмандаттық аумақтық сайлау округі бойынша сайланған Парламент Мәжілісінің немесе мәслихаттың депутатын кері шақырып алу бойынша дауыс беру қорытындылары тиісінше Орталық немесе аумақтық сайлау комиссиясының отырысында шығарылады, хаттамамен ресімделеді, оған комиссия төрағасы, төрағаның орынбасары, хатшысы және мүшелері қол қояды.

Сайлау комиссиясының бірмандаттық аумақтық сайлау округі бойынша сайланған депутатты кері шақырып алу туралы ресми хабары дауыс беру өткізілген күннен бастап үш күн мерзімнен кешіктірілмей бұқаралық ақпарат құралдарында жарияланады.

6. Бірмандаттық аумақтық сайлау округі бойынша сайланған депутат кері шақырылып алынған жағдайда, тиісті сайлау комиссиясы осы Конституциялық заңның ережелеріне сәйкес депутаттарды сайлауды тағайындайды.».

2-бап. Осы Заң, алғашқы ресми жарияланған күнінен кейін күнтізбелік алпыс күн өткен соң қолданысқа енгізілетін 1-баптың 1)-тармақшасы, 1-баптың 4)-тармақшасының үшінші абзацы, 1-баптың 5)-тармақшасы, 1-баптың   
7)-тармақшасы, 1-баптың 8)-тармақшасы, 1-баптың 11)-тармақшасының бесінші, он сегізінші абзацтары, 1-баптың 13)-тармақшасы, 1-баптың 14)-тармақшасы,   
1-баптың 17)-тармақшасы, 1-баптың 21)-тармақшасы, 1-баптың 23)-тармақшасы, 1-баптың 27)-тармақшасы, 1-баптың 28)-тармақшасының үшінші абзацын қоспағанда, алғашқы ресми жарияланған күнінен кейін күнтізбелік он күн

өткен соң қолданысқа енгізіледі.

**Қазақстан Республикасының**

**Президенті**